ไม้เด็ด "กสิกรไทย" "ผูกมิตร 10 ทิศ" พิชิตเออีซี
โดย...ดำรงเกียรติ มาลา
18 ก.พ. 2556

โดย...ดำรงเกียรติ มาลา
การเดินเกมรับประชาคมเศรษฐกิจอาเซียน (เออีซี) ที่กำลังจะมาถึงในปี 2558 ของธนาคารกสิกรไทยในเวลานี้กำลังเป็นที่จับตามองเป็นอย่างมาก เพราะโมเดลการสร้างเครือข่ายพันธมิตร Key Strategic Partner Bank ที่ “บัณฑูร ล่ำซำ” ซีอีโอของธนาคารแห่งนี้ เลือกใช้นั้นมีวิถีทางที่ต่างจากธนาคารขนาดใหญ่แห่งอื่น ที่เลือกใช้วิธีขยายเครือข่ายไปต่างประเทศด้วยตัวเอง หรือการเข้าไปร่วมทุนกับธนาคารท้องถิ่น
แต่ยุทธศาสตร์หลักของเคแบงก์กลับมุ่งปักหมุดเข้าไปผูกมิตรกับธนาคารท้องถิ่นในกลุ่มอาเซียนบวก 3 ได้แก่ จีน ญี่ปุ่น และเกาหลีใต้ 
ด้วยความเชื่อที่ว่า เจ้าบ้านย่อมเป็นผู้รู้จักถนนหนทางต่างๆ ดีที่สุด เสมือนได้ไกด์ท้องถิ่นผู้มีข้อมูลเชิงลึกและมีเครือข่ายของตัวเองอยู่แล้วเข้ามาร่วมบริการ
ขณะที่การเข้าไปเปิดสาขาเองเพียง 12 แห่ง แม้ว่าจะได้เปรียบในเชิงการรับรู้ของลูกค้า แต่ในความเป็นจริงแล้วการตอบโจทย์ความต้องการของลูกค้าอาจสู้ธนาคารท้องถิ่นไม่ได้ ซ้ำยังมีต้นทุนที่สูงกว่าอีกด้วย 
ช่วง 12 ปีที่ผ่านมา เคแบงก์เดินหน้าสานความร่วมมือกับธนาคารท้องถิ่นในกลุ่มอาเซียน จีน ญี่ปุ่น และเกาหลีอย่างหนัก จนทำให้ธนาคารแห่งนี้มีพันธมิตรแล้วกว่า 35 แห่งใน 9 ประเทศ ได้แก่ ญี่ปุ่น เกาหลีใต้ สิงคโปร์ ลาว อินโดนีเซีย เวียดนาม กัมพูชา พม่า รวมทั้งออสเตรเลีย ผ่านทางวาณิชธนกิจกับ แมคควอรี กรุ๊ป
ความสำเร็จที่เกิดขึ้นส่งผลให้ “ทรงพล ชีวะปัญญาโรจน์” หนึ่งในผู้บริหารไฟแรงของบัณฑูร ผู้เป็นฟันเฟืองหลักให้เคแบงก์สามารถแผ่เครือข่ายไปทั่วเอเชีย และประกาศตัวเป็น “เอเชียนแบงก์” สำเร็จลุล่วง ได้รับการจัดอันดับจากนิตยสาร อัลฟา เซาท์อีสต์ เอเชีย ให้เป็น 1 ใน 25 อันดับบุคคลผู้ทรงอิทธิพลมากที่สุดในเอเชียตะวันออกเฉียงใต้ 
สำหรับปีนี้ กสิกรไทยยังคงเดินหน้าสร้างเซอร์ไพรส์ให้แวดวงธนาคารต่อเนื่องตั้งแต่ต้นปี เมื่อตัดสินใจกลับทิศชนิดคนอื่นตามไม่ทัน หันไปสร้างเครือข่ายในแดนไกลถึงยุโรป จากการเซ็นสัญญาร่วมเป็นพันธมิตรกับธนาคารคอมเมิร์ซแบงก์ ธนาคารพาณิชย์อันดับ 2 ของเยอรมนี ที่มีขนาดสินทรัพย์มากกว่า 28 ล้านล้านบาท
นับเป็นการสร้างเครือข่ายเข้าสู่ทวีปยุโรปครั้งสำคัญของเคแบงก์ เนื่องจากคอมเมิร์ซแบงก์ถือเป็นธนาคารมีเครือข่ายสาขากว่า 1,200 แห่งทั่วโลก และมีสาขาในยุโรปจำนวนมาก ทั้งในรัสเซียและยุโรปตะวันออก ซึ่งยังไม่เคยมีธนาคารไทยรายใดมีเครือข่ายมาก่อน
“สมเกียรติ ศิริชาติไชย” รองกรรมการผู้จัดการอาวุโส ธนาคารกสิกรไทย ขุนศึกคนสำคัญผู้อยู่เบื้องหลังการขยายพรมแดนเครือข่ายในครั้งนี้ เล่าถึงจุดเริ่มต้นของความร่วมมือล่าสุดว่า เกิดจากการที่เคแบงก์เล็งเห็นเทรนด์ความสนใจเข้ามาลงทุนในภูมิภาคอาเซียนของนักลงทุนยุโรปที่มากขึ้นเรื่อยในช่วง 23 ปี โดยมีการเติบโตเฉลี่ย 1516% 
ในทางกลับกันพบว่า จากภาวะที่ราคาสินทรัพย์ในยุโรปตกลงอย่างมาก บวกกับการแข็งค่าของเงินบาทในปัจจุบัน ทำให้ธุรกิจไทยที่มีศักยภาพสนใจจะเข้าไปซื้อกิจการในยุโรปเพิ่มขึ้นเช่นกัน ซึ่งทางคอมเมิร์ซแบงก์เล็งเห็นโอกาสตรงนี้และกำลังมองหาพาร์ตเนอร์ในภูมิภาคนี้ ความร่วมมือนี้จึงบังเกิดขึ้น
“ยุโรปมองไทยเป็นศูนย์กลางการลงทุนในย่านอินโดจีน ต้องการใช้เราเป็นสปริงบอร์ดไปสู่ประเทศอื่นในเออีซี ขณะที่ไทยกำลังเผชิญโจทย์ต้องเร่งอัพเกรดเทคโนโลยีตัวเองให้พ้นจากการเป็นประเทศที่พึ่งพาแรงงานราคาถูก ผมจึงรู้สึกตื่นเต้นกับโอกาสของประเทศไทยมากๆ” สมเกียรติ ระบุ
สมเกียรติ บอกว่า ที่ผ่านมาธนาคารไทยอาจมองนักลงทุนจากทวีปเอเชีย เช่น ญี่ปุ่น จีน เกาหลีใต้ เป็นหลัก ก่อนจะพบว่านักลงทุนจากยุโรปก็ให้ความสนใจกับตลาดในประเทศไทยและอาเซียนมาก เพราะการเปิดเออีซีในอนาคต จะช่วยให้บริษัทของยุโรปสามารถขยายตลาดใหม่ได้อย่างมหาศาล เพื่อทดแทนตลาดสหรัฐและยุโรปที่กำลังอยู่ในช่วงเศรษฐกิจซบเซาอย่างหนักได้ 
“ขณะนี้เรามีดีลเข้าซื้อกิจการ จับคู่ธุรกิจและช่วยหาตลาดระหว่างประเทศจากโมเดลการขยายเครือข่ายพันธมิตรของธนาคารในมือแล้วไม่ต่ำกว่า 10 ดีล โดยเป็นดีลที่อยู่ในยุโรป 23 ดีล มีทั้งเขาเข้ามาและเราออกไป ซึ่งคาดว่าเร็วๆ นี้จะเพิ่มจำนวนขึ้นอีก โดยกสิกรไทยจะใช้คอมเมิร์ซแบงก์เป็นฐานให้บริการลูกค้าในยุโรปทั้งหมด ขณะที่เขาก็จะใช้เราเป็นฐานในเอเชียเช่นกัน” สมเกียรติ กล่าว 
1 ใน 4 ตัวเก็งที่จะก้าวขึ้นเป็นผู้นำคนใหม่ของธนาคารกสิกรไทยแย้มไต๋ทิ้งท้ายอีกว่า หลังจากปูฐานเครือข่ายในอาเซียน เอเชีย และยุโรปจนแน่นปึ้กแล้ว สถานีต่อไปที่กสิกรไทยเตรียมจะแผ่รากแก้วออกไป คือ สหรัฐและอินเดีย 
คงต้องจับตาดูอย่างใกล้ชิดว่า แนวคิดการผูกมิตรทั่วทิศในครั้งนี้จะทำให้ “กสิกรไทย” สามารถเป็นผู้ชนะทั้งสิบทิศได้หรือไม่